b"\n_START_ARTICLE_\nLa Miralda (Alella)\n_START_SECTION_\nDescripci\xc3\xb3\n_START_PARAGRAPH_\nEdifici de planta rectangular amb baixos i dos pisos. \xc3\x89s en realitat una estructura sobreposada a un anterior edifici cobert amb teulada a dues vessants. Destaca especialment la torre o mirador de planta quadrada situat de manera lateral en la coberta, aix\xc3\xad com les arcades de mig punt suportades per pilastres cl\xc3\xa0ssiques que circumden tot el primer pis._NEWLINE_Els elements arquitect\xc3\xb2nics s\xc3\xb3n cl\xc3\xa0ssics: balustrades que envolten tot el conjunt, entaulaments, trencaaig\xc3\xbces damunt les finestres, i sobretot les dues columnes gegants que presideixen la fa\xc3\xa7ana, amb capitells de tipus j\xc3\xb2nic i que en realitat no tenen funci\xc3\xb3 estructural sin\xc3\xb3 ornamental.\n_START_SECTION_\nPavell\xc3\xb3 al jard\xc3\xad de la Miralda\n_START_PARAGRAPH_\n\xc3\x89s de planta hexagonal i cobert per una teulada de sis vessants bastant pronunciats amb teules en forma d'escata. S'utilitza el ma\xc3\xb3 com a element constructiu i decoratiu barrejat amb la rajola de colors decorada amb motius geom\xc3\xa8trics._NEWLINE_No t\xc3\xa9 cap utilitzaci\xc3\xb3 o finalitat definida sin\xc3\xb3 que es pot considerar com un element ornamental m\xc3\xa9s del jard\xc3\xad, encara que contrasta amb altres elements m\xc3\xa9s cl\xc3\xa0ssics d'aquest, com s\xc3\xb3n les fonts, les h\xc3\xaddries o les balustrades, aix\xc3\xad com la mateixa casa d'estil cl\xc3\xa0ssicista.\n_START_SECTION_\nHist\xc3\xb2ria\n_START_PARAGRAPH_\nAl reixat del jard\xc3\xad es pot llegir la data de 1856 encara que sobre la fa\xc3\xa7ana de l'edifici n'hi ha dues de diferents: 1829 i 1950, quan es f\xc3\xa9u la reforma m\xc3\xa9s important."